

*THEOT Ecclesiastes in Gundä Gunde 106*

Ff. 97r­–100r
For the book of Ecclesiastes the following people were involved in creating the transcriptions: first, second, and third drafts: Shaun Short, Ashlee Maslik, Samuel Aldridge, Jonah Sandford, Melaku Terefe, Steve Delamarter, Garry Jost, and Jeremy Brown; drafts four, five and six drafts of the transcriptions: Abenet Bedilu, Wondeson Eshetu, Hiwot Samuel, Daniel Alem; Draft 4, Daniel Assefa; Draft 5, Ralph Lee

*Nota Bene*: Images may be viewed at the vHMML website at <https://w3id.org/vhmml/readingRoom/view/789588>

**ምዕራፍ ፩**

1 ቃለ መክብብ ወልደ ዳዊት ን(ጉ)ሠ እራኤል ዘኢየሩሳሌም።

2 ከንቱ ከንቱ ይቤ መክብብ ኵሉ ከንቱ።

3 ምንት (ፍ)ድፋዴሁ ለሰብእ በኵሉ ፃማሁ ዘይጻሙ እምታሕተ ፀሓይ።

4 ትውልድ የኃልፍ ወትውልድ ይመጽእ ወምድርሰ ለዓለም ትቀውም።

5 ይሠርቅ ፀሐይ ወየዓርብ ፀሐይ ወውስተ መካኑ ይገብእ ወእንዘ ይሠርቅ ውእቱ ህየ ይገብእ በይምን ወየዓውድ መንገለ ሰሜን።

6 ዓውደ የዓውድ ወየሐውር መንፈስ ወበዑደቱ ይገብእ መንፈስ።

7 ወኵሎሙ ውኂዛት የሐውሩ ውስተ ባሕር ወባሕርኒ ኢኮነት እንተ ትመልዕ ውስተ መካን።

8 ወእደ የሐውሩ አፍላግ ህየ ካ(ዕበ) ይትመየጡ ለሐዊር።

9 ኵሉ ቃል ዘበሕማም ኢይክል ብእሲ ለተናግሮ ወኢይጸግብ ዓይን በርእይ (ወኢ)ይመልዕ እዝን በአጽምዖ።

10 ምንት ዘተገብረ ውእቱ እምዘ ተገብረ ወምንተ ዘኮነ ውእቱ ዘከመ ኮነ ወአልቦ ምንትኒ ዘተገብረ እምታሕተ ፀሐይ።

11 ዘይነብብ ወይብል ናሁ ዝሐዲስ ውእቱ ወናሁ ተገብረ ዓለም እምዓለም ዘኮነ እምቅድሜነ።

 12 አልቦ ዝክር ለቀደምት ወለእለኒ ደኃርት ተገብሩ አልቦሙ ዝክር ምስለ ዘይትገበር በደኃርት።

13 አነ መክብብ ኮንኩ ንጉሠ ለእስራኤል በኢየሩሳሌም።

14 ወወሀብኩ ልብየ ለኃሢሥ ወለፈቲን በጥበብ በእንተ ኵሉ ዘተገብረ እምታሕተ ሰማይ እስመ ስራኀ እኩየ ወሀበ እግዚአብሔር ለውሉደ ሰብእ ከመ ይስርሑ ቦቱ።

15 ርኢኩ ኵሎ ፍጥረተ ዘተገብረ መትሕተ ፀሐይ ወናሁ ኵሉ ከንቱ ወፍትወተ መንፈስ።

16 ጠዋይ ኢይትከሀል ረቲዓ ወኅፁፅ ኢይትከሀል ተኈልቆ።

17 ተናገርኩ አነ በልብየ በብሂል ናሁ አነ አዕበይኩ ወአፈድፈድኩ ጥበበ ዲበ ኵሉ እምእለ ኮኑ ቅድሜየ በኢየሩሳሌም ወልብየኒ አስተጋብአት ብዙኃ ጥበበ ወአእምሮ።

18 ወወሀብኩ ልብየ ለአእምሮ ወለጥበብ ምሳሌ ወጥበበ ወአእምሮ ወትምህርተ አእመርኩ እስመ ዝኒ ከንቱ ውእቱ ወፍትወተ መንፈስ።

19 እስመ በብዝኃ ጥበብ ብዙኅ ኀዘን ወዘአፈድፈደ አእምሮ አፈድፈደ ሕማመ።

**ምዕራፍ ፪**

1 እቤ አነ በልብየ ነዓ አምክርከ በፍሥሐ ወርኢ በሠናይ ወናሁ እቤ ዝኒ ከንቱ

2 ለሰሐቅኒ እብሎ አስፍጦ ወለፍሥሐ ምንት ውእቱ ዝግብር።

3 ወመከርኩ (እም)ልብየ ጥበብ ሰሐበቶ ከመ ወይን ለሥጋየ ወልብየኒ መሐረኒ ጥበበ ወዝኒ እኂዝ ለፍሥሐ እስከ ሶበ እሬኢ ምንት ሠናይ ለውሉደ ሰብእ ዘይገብሩ እምታሕተ ፀሓይ በኍልቈ መዋዕለ ሕይወቶሙ።

4 አንሰ አዕበይኩ ምግባርየ ሐነጽኩ ሊተ አብያተ ወተከልኩ ሊተ አዕጻዳተ ወይን።

5 ወገበርኩ ሊተ አዕጻዳተ ሐምል ወገነታተ ተከልኩ ውስቴቶሙ ኵሎ ዕፀወ ዘይፈርዩ በበጾታሆሙ።

6 ገበርኩ ሊተ ምዕቃለ ማያት ከመ እስቂ እምኔሆሙ ዖመ ወዕፀ ዘይፈሪ ገራህተ ወገራውህ አጥረይኩ።

7 አግብርተ ወአዕማተ ወልደ ቤት አጥረይኩ ወጥሪተ ወኖሎተ ወአልህምት ወመራዕየ አባግዕ ብዙኃ አጥረይኩ እምኵሉ እለ ኮኑ እምቅድሜየ በኢየሩሳሌም።

8 ወአስተጋባእኩ ሊተ ብሩረ ወወርቀ ወጥሪተ መንግሥት ወበሐውርተ ገበርኩ ሊተ ሐላይተ ወሐላይያነ ምስለ ውሉደ ሰብእ።

9 መዘርተ ወመዛርያ አዕበይኩ ወአፈድፈድኩ እምኵሎሙ እለ ኮኑ እምቅድሜየ በኢየሩሳሌም ወጥበብየኒ ቆመተኒ።

10 ወኵሎ ዘሰአለ (አዕይ){…}ንትየ ኢተመቈስኩ ወኢከላዕክዎ ለልብየ እምኵሉ ፍሥሐ እስመ ልብየ ተፈሥሐ እምኵሉ ፃማየ ወዝኮነ መክፈልትየ እምኵሉ ሥራኅየ።

11 ዘገብራ ዕደውየ ወበሥራኅ ዘሠራኅኩ ለገቢር ወናሁ ኵሉ ከንቱ ወፍትወተ መንፈስ ወአልቦ ፍድፋዴ እምታሕተ ፀሐይ።

12 ወነጸርኩ አነ ከመ እርአይ ጥበበ ወተሰፍጦ ወዕበደ መኑ ብእሲ ዘይተሉ ድኅሬሃ ለምክር ወኵሎ ምሳሌ ዘገብረ ላቲ።

13 ወነጸርኩ አነ ከመቦ ፍድፍና ለጠቢብ እምአብድ ከመ ፍድፋዴ ብርሃን እምጽልመት እስመ።

14 ለጠቢብ አዕይንቲሁ ዲበ ርእሱ ወአብድሰ ውስተ ጽልመት የሐውር ወአእመርኩ አነ ከመ ፩ ድድቅ ይዳደቆሙ ለክልኤሆሙ።

15 ወእቤ አነ በልብየ በከመ ይዳደቆ ለአብድ ከማሁ ሊተኒ ይዳደቀኒ ወለምንት ተጠበብኩ አነ አሜሃ በከ ወአፈ(ድፈድኩ ነቢበ በልብየ እስመ በከመ አብድ በከ ያፈደፍድ ነቢበ እስመ ዝኒ ከን)ቱ።

16 እስመ አልቦ ዝክር ለጠቢብ ምስለ አብድ ለዓለም እስመ ናሁ መዋዕል ይመጽእ ወኵሉ ይትረሣዕ ወእፎ ይመውት ጠቢብ ምስለ አብድ።

17 ወጸላዕኩ ኵሎ ሕይወተ እስመ እኩይ ላዕሌየ ፍጥረት ዘተገብረ መትሕተ ፀሐይ እስመ ኵሉ ከንቱ ወፍትወተ መንፈስ።

18 ጸላዕኩ አነ ኵሎ ሥራኅየ ዘአነ እሠርሕ እምታሕተ ፀሐይ እስመ አኃድጎ ለሰብእ ዘይትወለድ እምድኅሬየ።

19 ወመኑ የአምር እመ ጠቢበ ይከውን ወእመ አኮ አብደ ወእመ ይሤለጥ በኵሉ ሥራሕየ ዘሠራኅኩ ወተጠበብኩ እምታሕተ ፀሐይ ወዝኒ ከንቱ።

20 ወተመየጥከ አነ ከመ እትዋገዞ ለልብየ በኵሉ ሥራሕየ ዘሠራኅኩ ወተጠበብኩ እምታሕተ ፀሓይ።

21 እስመ ቦ ሰብእ ዘይሠርሕ ሎቱ በጥበብ ወበአእምሮ ወበጽንዕ ወበምክር ወለብእሲ ዘኢሠርሐ ቦቱ ይሁብ መክፈልቶ ወዝኒ ከንቱ ወእኩይ {ወ}ዓቢይ።

22 እስመ ኢይከውኖ ለብእሲ በኵሉ ፃማሁ ወበፍትወተ ልቡ ዘውእቱ ይሠርኅ እምታሕተ ፀሐይ።

23 እስመ ኵሎን መዋዕሊሁ ሕማም ወመዓት ወንታፌ ሎቱ ወበሌሊትኒ ኢትነውም ልቡ ወዝኒ ከንቱ ወፍትወተ መንፈስ።

24 ወአልቦ ሠናይ ለሰብእ ዘእንበለ ዘበልዓ ወሰትየ ወዘያሬእያ ሠናየ ለነፍሱ ወዝኒ ዘርኢኩ (አነ ከመ) እምእደ እግዚአብሔር ውእቱ።

25 መኑ ውእቱ ዘይበልዕ ወይሰቲ ዘእንበሌሁ።

26 እስመ ለሰብእ ኄር ቅድመ ገጹ ወሀቦ ጥበበ ወአእምሮ ወፍሥሐ።

27 ወለዘይኤብስሰ ወሀቦ ሥራሐ ከመ ይወስክ ወያስተጋብእ ከመ የሀብ ለኄር ዘሀሎ ቅድመ እግዚአብሔር እስመ ዝኒ ከንቱ ወፍትወተ መንፈስ።

**ምዕራፍ ፫**

1 ቦ ለኵሉ ዘመን ወጊዜ ለኵሉ ምግባር ዘታሕተ ፀሐይ።

2 ጊዚ ለፀኒስ ወጊዜ ለወሊድ።

3 ጊዜ ለሕይወት ወጊዜ ለሞት ጊዜ ለተኪል ወጊዜ ለመሊሕ ዘተከሉ ጊዜ ለአቊስሎ ወጊዜ ለፈውስ ጊዜ ለነሲት ወጊዜ ለሐኒጽ።

4 ጊዜ ለብካይ ወጊዜ ለሰሐቅ ጊዜ ለላህዎ ወጊዜ ለዘፊን።

5 ጊዜ ለወርዎ ዕብን ወጊዜ ለአስተጋብኦ እብን ጊዜ ለተሐቅፎ ወጊዜ ለተራኅቆ እምተሐቅፍ።

6 ጊዜ ለኃሢሥ ወጊዜ ለሐጒል ጊዜ ለዓቂብ ወጊዜ ለአውፅአ።

7 ጊዜ ለሰጢጥ ወጊዜ ለረፊዕ ጊዜ ለአርምሞ ወጊዜ ለተናግሮ።

8 ጊዜ ለአፍቅሮ ወጊዜ ለጸሊዕ ጊዜ ለፀብዕ ወጊዜ ለሰላም።

9 ምንት ፍድፋዴሁ ለዘይገብር በዘውእቱ ይሠርኅ።

10 ርኢኩ ኵሎ ሥራሐ ዘወሀበ እግዚአብሔር ለውሉደ ሰብእ ከመ ይስርሑ ቦቱ።

11 ኵሉ ሠናይ ዘገብረ በጊዜሁ ወኵሎ ኅቡረ ወሀቦ ለዓለም ውስተ ልቡ ከመ ኢይርከብ ሰብእ ግብረ ዘገብረ እግዚአብሔር እምጥንቱ እስከ ተፍጻሜቱ።

12 ወአእመርኩ ከመ አልቦ ሠናይ ውስቴቶሙ ዘእንበለ ዘተፈሥሐ ወገብረ ሠናይ በሕይወቱ።

13 ወኵሉ (ሰብእ ዘገብረ) ሠናየ ወበልዓ ወሰትየ ወርእየ ሠናየ እምኵሉ ፃማሁ ዝ ሀብተ እግዚአብሔር ውእቱ።

14 ወአእመርኩ ከመ ኵሉ ዘገብረ እግዚአብሔር ውእቱ ይሄሉ ለዓለም ወውስቴቶሙ ኢይትከሀል ወስኮ ወእምውስቴቶሙ ኢይትከሀል ነቲግ ወእግዚአብሔር ገብረ ከመ ይፍርሁ እምቅድመ ገጹ።

15 ወዘተገብረ ናሁ ሀሎ ወኵሉ እምዘ ተገብረ ወእግዚአብሔር የኃሥሦ ለዘይሰድድ።

16 ዓዲ ርኢኩ ዘእምታሕተ ሰማይ በመካነ ረሲዕ ህየ ጻድቅ ወበመካነ ጻድቅ ህየ ረሲዕ።

17 ወበህየ እቤ አነ በልብየ ኅቡረ ጻድቀ ወረሲዓ ይኴንን እግዚኣብሔር እስመ ቦ ጊዜ ለኵሉ ምግባር።

18 ወለኵሉ ግብር ወበህየ (እቤ አነ) በልብየ በእንተ ነገረ ውሉደ ሰብእ ከመ ይኰንኖሙ እግዚአብሔር ወከመዝ ርኢኩ ከመ እንስሳ እሙንቱ።

19 ወሎሙኒ ጽድቅ ለውሉደ ሰብእ ወድድቅ ለእንስሳ ፩ጽድቅ ሎሙ ለክልኤሎሙ ከመ ሞተ ዝ ወከማሁ ሞቱ ለዝ ወ፩መንፈስ ለኵሎሙ ወምንት ፈድፋደ ሰብእ እምእንስሳ ወኢምንተኒ እስመ ኵሉ ከንቱ።

20 ኵሉ የሐውር ውስተ ፩መካን ኵሉ ኮነ እመሬት ወኵሉ ይገብዕ ውስተ መሬት።

21 ወመኑ የአምር መንፈሰ ውሉደ ሰብእ እመ የዓርግ ውእቱ ላዕለ ወመንፈሰ እንስሳ እመ ይወርድ ታሕተ ውስተ ምድር።

22 ወርኢኩ ከመ አልቦ ሠናይ ዘእንበለ ዘተፈሥሐ ሰብእ በተግባሩ እስመ ውእቱ መክፈልቱ ወመኑ ያመጽኦ ከመ ይርአይ ዘይከውን እምድኅሬሁ።

**ምዕራፍ ፬**

1 ወተመየጥኩ አነ ወርኢኩ ኵሎ ኅቡረ ትዕግልተ ዘይትገበር መትሕተ ፀሐይ።

2 ወናሁ አንብዕ ለእለ ይትዔገልዎሙ ወአልቦ ዘይናዝዞሙ እምእለ ይትዔገልዎሙ ወኃይል አልቦሙ ለዘይናዝዝዎሙ።

3 ወአስተሐየስክዎሙ አነ ኅቡረ ለእለ ሞቱ እለ ወድዑ ሞተ እምሕያዋን እለ እሙንቱ ሕያዋን እስከ ይእዜ።

4 ወእምእሉ ክልኤሆሙ ይኄይስ ዓዲ ኢተፈጥሮ ዘኢየአምር ኵሎ ገቢረ እከይ ዘተገብረ በመትሕተ ፀሐይ።

5 ወርኢኩ አነ ኵሎ ኅቡረ ሥራኃ ወኵሎ ኃይለ ምግባር ከመ ውእቱ ቀንዕ ለብእሲ እምኀበ ቢጹ ወዝኒ ከንቱ ወፍትወተ መንፈስ።

6 አብድ ሐቀፈ እዴሁ ወበልዓ ሥጋሁ።

7 ሠናይ ምልአ እድ በጽድቅ እምነ ፪ ኅፍን በዓመፃ ወፍትወተ መንፈስ።

8 ወተመየጥኩ አነ ወርኢኩ ከንቶ መትሕተ ፀሐይ።

9 ሀሎ ፩ ወአልቦ ካልእ ወልደ ወእኅው አልቦቱ ወአልቦ ፍጻሜ ለኵሉ ሥራሁ ወዓይኑሂ ኢይመልዕ ብዕለ ወለመኑ አነ እሠርሕ ወእቄቅያ ለነፍ(ስየ) እምፍግዕ ወዝኒ ከንቱ ወሥራኅ (እኩይ) ውእቱ።

10 ይኄይሱ ፪እም፩ እለ ቦሙ ዓስብ ሠናይ በፃማሆሙ።

11 እስመ እመ ወድቀ ያነሥኦ ካልኡ አሌ ሎቱ ለ፩እመ ወድቀ አልቦ ካልእ ዘያነሥኦ።

12 እስመ እመ ኖሙ ክልኤሆሙ ይትማወቁ ወ፩ሰ እፎ ይትማወቅ።

13 ወእመ ጸንዓ ፩ክልኤሆሙ ይትቃወምዎ ወፈትል ሥሉስ ፍጡነ ኢይትበተክ።

14 ይኄይስ ነዳይ ቅኑይ ወጠቢብ እምንጉሥ ልሂቅ ወአብድ ዘኢየአምር ዓዲ ለነጽሮ ከመ እምቤተ ሞቅሕ ይወፅዕ ለነጊሥ እስመ በመንግሥቱ ኮነ ነዳያ።

15 ርኢኩ ኵሎ ኅቡረ እለ ሕያዋ(ን እለ ያ)ንሶስዉ መትሕተ ፀሐይ ምሳሌ ወሬዛ ካልዕ ይትነሣእ ህየንቴሁ፡፡

16 ወአልቦ ፍጻሜ ለኵሉ ሕዝብ ለኵሎሙ እለ ኮኑ እምቅድሜሁ እስመ ደኃርትኒ ኢይትፌሥሑ ቦቱ እስመ ዝኒ ከንቱ ወፍትወተ መንፈስ፡፡

**ምዕራፍ ፭**

1 ዕቀብ ዕገሪከ ሶበ ተሐውር ውስተ ቤተ እግዚአብሔር ወቅረብ ለሰሚዕ ወዓዲ ተዓቀብ እምነ ሀብቶሙ ለአ{.}ብዳን መሥዋዕተ እስመ ኢኮኑ ማእምራነ ለገቢረ ሠናይ።

2 ኢትጐጒዕ በአፉከ ወልብከ ኢይጐጒዕ ለአውፅኦ ቃል በቅድመ እግዚአብሔር እስመ እግዚአብሔር ውስተ ሰማይ ላዕለ ወአንተሰ ውስተ ምድር ታሕተ በእንተ ዝንቱ ይኩን ነገርከ ኅዳጠ።

3 እስመ ይመጽእ ኅልም በብዙኅ መከራ ወቃለ ዕበድ በብዙኅ ነገር።

4 ወበከመ ጸለይከ ጸሎተ ለእግዚአብሔር ኢታጐንዲ ውኂቦታ እስመ ኢኮነ ፈቃዱ ለአብድ ወአንተሰ ዘከመ ጸለይከ ሀብ።

5 ይኄይስ ኢጸልዮትከ እምጸልዮትከ ዘበኢውሂብ።

6 ኢተሀብ አፋከ ለአበሳ ሥጋከ ወኢትበል በቅድመ እግዚአብሔር በኢያእምሮ ውእቱ ከመ ኢይትመዓዕ እግዚአብሔር ላዕሌከ በእንተ ቃልከ ወኢያማስን ግብረ እደዊከ።

7 እስመ ብዙኅ ህልም ከንቱ ወንባብኒ ብዙኅ ከንቱ ወኅቡረ እግዚአብሔር ፍራህ ከመ ቀዳሚ።

8 እመ ትዕግልተ ነዳይ ወሐይደ ርኢከ በብሔር ፍታሕ ጽድቀ ኢታንክር በምግባሩ እስመ ልዑል መልዕልተ ልዑላን የዓቅብ ዲቤሆሙ ፈድፋደ እምድር ላዕለ ኵሉ ውእቱ።

9 ንጉሥ ወዲበ ወፍረ ሐረስት።

10 ዘያፈቅር ብሩረ ኢይጸግብ ብሩረ ዘሂ አፍቀረ ብዙኃ እክለ ወዝኒ ከንቱ።

11 ለብዙኅ ጥሪት ብዙኃን ይበልዕዎ ወምንት ጽንዑ ለዘይቀርቦ ዘእንበለ ርእየ ዓይን።

12 ጥዑም ንዋም ለገብር እመ ኅዳጠ ወእመ ብዙኃ በልዓ ወለዘ አብዝኃ ብዕለ አልቦ ዘየኃድጎ ይኑም።

13 ቦ ደዌ ዘርኢኩ በመትሕተ ፀሐይ ብዕል ዘይትዓቀብ በኀበ ዘአጥረዮ ለእከዩ።

14 ወይትሐጐል ውእቱ ብዕል በንታፌ እኩይ ወወለደ ወልደ ወአልቦ ውስተ እዴሁ ወኢምንትኒ።

15 በከመ ወፅአ እምከርሠ እሙ ዕራቁ ይትመየጥ ለገቢዕ በከመ ወፅአ ወአልቦ ዘይነሥእ እምጻማሁ ከመ ይሑር ምስሌሁ።

16 ወዝኒ እኩይ ደዌ ውእቱ እስመ በከመ መጽአ ከማሁ የሐውር።

17 ወምንት ፍድፋዱ ዘይፃሙ ለነፍሱ እስመ ኵሉ መዋዕሊሁ ጽልመት ወላህ በቊጥዓ ብዙኅ በደዌ ወኃዘን።

18 ወባሕቱ ናሁ ዘርኢኩ አነ ኄርት ዛቲ ይእቲ ሠናይት በሊዕ ወሰትይ ወርእየ ፍግዕ በኵሉ ሥራሑ ዘይሠርሕ መትሕተ ፀሐይ ኍልቈ መዋዕሊሁ ዘወሀቦ እግዚአብሔር እስመ ውእቱ መክፈልቱ።

19 ወኵሉ ሰብእ ዘወሀቦ እግዚአብሔር ብዕለ ወጥሪተ ወአሥለጦ ቦቱ ከመ ይብላዕ እምውስቴቱ ወይንሣእ መክፈልቶ ወይትፈሣሕ እምጻማሁ ዝ ሀብተ እግዚአብሔር ውእቱ።

20 እስመ አኮ ብዙኃ ዘይዜከር መዋዕለ ሕይወቱ እስመ እግዚአብሔር ያሠርኆ በትፍሥሕተ ልቡ።

**ምዕራፍ ፮**

1 ቦ እኪት ዘርኢኩ እምታሕተ ፀሐይ ወብዝኅት ይእቲ ላዕለ ውሉደ ሰብእ።

2 ብእሲ ዘወሀቦ እግዚአብሔር ብዕለ ወጥሪተ ወክብረ ወአልቦ ዘይከልአ ለነፍሱ እምኵሉ ዘፈተወት ወኢያሥለጦ እግዚአብሔር ከመ ይብላዕ እምኔሁ እስመ ብእሲ ነግድ ይበልዖ ወዝኒ ከንቱ ወደዌ እኪት ይእቲ።

3 ወለእመ ወለደ ብእሲ ፻ወዓመታተ ብዙኃ ሐይወ ወብዙኃ ኮነ መዋዕለ ዓመታቲሁ ወነፍሱ ኢትጸግብ እምሠናይት ወግንዘቱሂ ኢኮኖ እቤ ይኄይስ እምኔሁ ዳኅፅ።

4 እስመ በከንቱ መጽአ ወውስተ ጽልመት የሐውር ወበጽልመት ስሙ ይትከደን።

5 ወፀሐይኒ ኢርእየ ወኢያእመረ ዕረፍቱ ለዝ እምዝ።

6 ወሶበ ሐይወ ፲፻ ምሕዋረ ዓመት ወሠናይተ ኢርእየ አኮኑ ውስተ ፩ መካን ኵሉ የሐውር።

7 ኵሉ ሥራሑ ለሰብእ ውስተ አፉሁ ወነፍሱሰ ኢትመልዕ።

8 ምንት ፍድፋዴሁ ለጠቢብ እምአብድ በእንተ ምንት ለነዳይ ተፈጥሮ ወሐዊር ቅድመ ሕዋያን በእንተ ምንት ነዳይ የአምር ሐዊረ ቅድመ ሕይወት።

9 ይኄይስ ርእይ በዓይን እምሐዊር በነፍስ ወዝኒ ከንቱ ወፍትወተ መንፈስ።

10 ኵሉ ዘኮነ ናሁ ተሰምየ ስሙ ወተአምረ ከመ ውእቱ ሰብእ ወኢይክል ተጋዕዞ ምስለ ዘይጸንዕ እምኔሁ።

11 እስመ ቦ ነገረ ብዙኃ ዘያበዝኅ ከንቶ ምንት ፍድፋዱ ለሰብእ።

12 መኑ ውእቱ ዘየአምር ምንት ውእቱ ሠናይ ለሰብእ በሕይወቱ እንዘ ኊልቈ መዋዕለ (ሕይወቱ) {..} ከንቱ ወግብሩ ከመ ጽላሎት መኑ ያየድኦ ለሰብእ ዘይከውን እምድኅሬሁ በመትሕተ ፀሐይ።

**ምዕራፍ ፯**

1 ይኄይስ ስም ሠናይ እምቅብዓ መዓዛ ወዕለተ ሞት እምዕለተ ልደት።

2 ይሤኒ ሐዊረ ቤተ ላህ እምሐዊረ ቤተ ግዕዝ እስመ {..}ዝ ውእቱ ደኃሪቱ ለኵሉ ሰብእ ወዘሕያው የሀብ ሠናየ ውስተ ልቡ።

3 ይኄይስ መዓት እምሰሐቅ እስመ በእከየ ገጽ ይሤኒ ልብ።

4 ልበ ጠቢባን ውስተ ቤተ ላህ ወልበ አብዳን ውስተ ቤተ ፍሥሐ።

5 ይኄይስ ሰሚዓ ተግሣጸ ጠቢብ እምብእሲ ዘይሰምዕ ማሕሌተ አብድ።

6 ከመ ቃለ አስዋክ ታሕተ ጽሕርት ከማሁ ሰሐቆሙ ለአብዳን ወዝኒ ከንቱ ውእቱ።

7 እስመ ትዕግልት ያንጐጒዎ ለጠቢብ ወየሐጒል ትዕግሥተ ልቡ።

8 ይኄይስ ደኃሪ ቃል እምቀዳሚ ይኄይስ መሥተዓግሥ እምዕቡየ መንፈስ።

9 ኢትጐጒዕ በመንፈስከ ለተምዕዖ እስመ መዓት ውስተ ሕፅነ አብዳን {..} ተዓርፍ።

10 ኢትበል ምንተ ኮነ እስመ መዋዕለ ትካት ይኄይሳ እምእላንቱ እስመ አኮ ለጥበብ ዘተስዕልከ ።

11 በእንተ ዝንቱ ሠናይ ጥበብ ምስለ ዑቃቤ ወፈድፋደ ለእለ ይሬእዩ ፀሐየ።

12 እስመ ጽላሎታ ለጥበብ ይኄይስ እምጽላሎታ ለብሩር ወታሐይዎ ለዘአጥረያ።

13 ርኢ ተግባሮ ለእግዚአብሔር መኑ ዘይክል አርትዖቶ (ለዘ) እግዚአብሔር አጥወዮ።

14 በመዋዕል ሠናይ ሕየው በፍሥሐ ወርኢ ዕለተ እኪት ወዝኒ ናሁ (ወም)ሰሉ ለዘውእቱ ገብረ እግዚአብሔር።

15 በእንተ ነገረ ከመ ኢይርከብ ሰብእ ዘእምድኅሬሁ ወኢምንተኒ ኵሎ ኅቡረ ርኢኩ በመዋዕለ ሥራኅየ ቦ ጻድቅ ዘይትሐጐል በጽድቁ ወቦ ረሲዕ ዘይሔሊ በእከዩ።

16 ኢትኩን ጻድቀ ወኢጠቢበ ፈድፋደ ከመ ኢትጌጊ ወ(ኢተኃ)ጥእ ፈድፋደ።

17 ወኢትኩን ድሩከ ከመ ኢትሙት ዘእንበለ ጊዜከ።

18 ይኄይስ ሀልዎትከ በዝ ወእምዝኒ ኢታርኵስ እዴከ ፍርሆ ለእግዚአብሔር እስመ ዘይፈርሆ ለእግዚአብሔር ይወፅዕ እምኵሉ።

19 ጥበብ ትረድኦ ለጠቢብ እም፲፻ መኳንንት እለ ሀለዉ ውስተ ሀገር።

20 እስመ ሰብእ አልቦ ጻድቅ ውስተ ምድር ዘይገብር ሠናየ ወኢይዔብስ።

21 ውስተ ኵሉ ነገር ዘይትናገሩ ኢትሰድ ልበከ ከመ ኢትስማዕ ገብርከ እንዘ ይረግመከ እስመ ብዙኃ ይትሜዓዓከ ወበፍናው ብዙኃ የአክያ ለልብከ እስመ ከመ አንተኒ ረገምከ ባዕደ።

22 ዘንተ ኵሎ አምከርኩከ በጥበብ እቤ እጥብብ።

23 ወይእቲ ርኅቅት እምኔየ ርኁቀ እንዘ ሀለወት ወዕመቀ ዕመቅ መኑ የአምር።

24 ኦድኩ አነ በልብየ ለአእምሮ ወበከመ አሐሊ ወእኅሥሣ ለጥበብ ወለሐሳብ ወከመ አእምር ለረሲአን ዕበዶሙ ወአጽሕቆ ስሕተት።

25 ወእረክብ አነ ኪያሃ መራረ እሞት ብእሲተ እንተ ይእቲ መሳግር ወመርበብት {.}ልባ ወማዕሠር ውስተ እዴሃ ኄር በቅድመ እግዚአብሔር ዘይትባላህ እምኔሃ ዘይኤብስሰ ይሠገር ባቲ።

26 ናሁ ዘንተ ረከብኩ ይቤ መክብብ አሐተ እምአሐቲ ለረኪበ ሕሊና ዘኃሠሠት ነፍስየ።

27 ወኢረከ{.}ብኩ ወብእሴ ፩እም፲፻ረከብኩ ወብእሲተሰ {…} እምውስተዝ ኵሉ ኢረከብኩ።

28 ባሕቱ ናሁ ዘንተ ረከብኩ ዘገብረ እግዚአብሔር በጊዜሁ ብእሴ ራትዓ ወውእቱ የኃሥሥ ሕሊና ብዙኃ።

**ምዕራፍ ፰**

1 መኑ የአምሮሙ ለጠቢባን ወመኑ የአምር ፈከሮ ቃል ጥበቡ ለብእሲ ያበርህ ገጸ ወዘአልቦ ፍርሃት ውስተ ገጹ ይጸላዕ።

2 አፈ ንጉሥ ዕቀብ ወለቃለ መሐላ ኢትጐጒዕ።

3 ወእምቅድመ ገጹ ኅልፍ ኢትቁም በነገር እኩይ እስመ ኵሎ ዘፈቀደ ይገብር።

4 ወከመ ንጉሥ ሥሉጠ ይትናገር ወመኑ ይብሎ ምንተ ገበርከ።

5 ዘየዓቅብ ትእዛዞ ኢየአምር ቃለ እኩየ ወጊዜሁ ለፍትሕ የአምር ልበ ጠቢብ።

6 እስመ ለኵሉ ግብር ቦ ጊዜ ወፍትሕ እስመ አእምሮቱ ለብእሲ ጽኑዕ ላዕሌሁ።

7 እስመ አልቦ ዘየአምር ምንተ ዘይከውን እስመ ዘይከውን መኑ ይነግሮ።

8 አልቦ ብእሲ ዘይሤለጥ በመንፈሱ ለከሊዓ መንፈስ ኅቡረ ወአልቦ ዘይሤለጥ በዕለተ ሞቱ ወአልቦ መል(እክ)ት በዕለተ ቀትል ወኢታድኅን ረሲዓ ዘኀቤሃ።

9 ወኵሎ ኅቡረ ዘንተ ርኢኩ ወወሀብኩ ልብየ ውስተ ኵሉ ፍጥረት ዘተፈጥረ መትሕተ ፀሐይ ዘመጠነ ተሠልጠ ሰብእ ለአእክዮተ ሰብእ።

10 ወአሜሃ ርኢኩ ረሲአነ እንዘ ይበውዑ ውስተ መቃብር ቅዱስ ወዘእምቅዱሳን ሖሩ ወተወደሱ በውስተ ሀገር እስመ ከመዝ ገብሩ ወዝኒ ከንቱ።

11 እስመ አልቦ ሰብእ ዘይከውን ቅስተ እምእለ ይገብሩ እኩየ በፍጡን ወበእንተዝ አዕረፈ ልበ ውሉደ ሰብእ ቦሙ ለገቢረ እከይ ዘአበሰ ወገብረ ኃጢአተ እምትካት ወእምቅድሜሁ።

12 እስመ አነ አአምር ከመ ቦሙ ሠናይ ለእለ ይፈርህዎ ለእግዚአብሔር ከመ ይፍርሑ እምቅድመ ገጹ።

13 ወአልቦ ሠናይት ለረሲዕ ወኢይነውህ መዋዕለ ጽላሎቱ ለዘኢይፈርህ እምቅድመ ገጹ ለእግዚአብሔር።

14 ቦ ከንቱ ዘተገብረ ውስተ ምድር እስመ ቦ ጻድቃን ዘይበጽሕ ላዕሌሆሙ ግብረ ረሲዓን ወቦ ረሲዓን ዘይበጽሕ ላዕሌሆሙ ግብረ ጻድቃን ወእቤ ዝኒ ከንቱ ውእቱ።

15 ወደስክዋ አነ ለኵላ ፍግዕ እስመ አልቦ ሠናይ ለሰብእ እምታሕተ ፀሐይ ዘእንበለ ዘበልዓ ወሰትየ ወተፈሥሐ ወውእቱ ዘሎቱ እምጻማሁ በመዋዕለ ሕይወቱ ዘወሀቦ እግዚአብሔር እምታሕተ ፀሐይ።

16 በከመ ወሀብኩ ልብየ ለአእምሮ ጥበብ ወከመ እርአይ ሥራሐ ዘተገብረ ውስተ ምድር እስመ በመዓልትኒ ወበሌሊትኒ ንዋም ውስተ አዕይንቲሁ ዘይሬኢ አልቦ።

17 ወርኢኩ ኵሎ ግብሮ ለእግዚአብሔር ከመ ኢይክል ሰብእ ረኪበ ግብር ኅቡረ ዘተገብረ መትሕተ ፀሐይ ወእመ ሚመጠነ ይቤ ጠቢብ ከመ ያእምር ኢይክል ሰብእ ረኪበ።

**ምዕራፍ ፱**

1 እስመ ኅቡረ ዘንተ ኵሎ ወሀብኩ ለልብየ ወልብየ ኅቡረ ርእየት ዘንተ ከመ ጻድቃን ወጠበብት ወምግባሮሙ ውስተ እደ እግዚአብሔር ፍቅረ ወጽልዓ አልቦ ዘየአምር ሰብእ ኵሉ ቅድመ ገጾሙ ወኵሉ ከንቱ ውእቱ።

2 ፩ድድቁ ለጻድቅ ወለረሲዕ ለኄር ወለእኩይ ለንጹሕ ወለርኩስ ለዘይሠውዕ ወለዘኢይሠውዕ ለኄር ወለዘሂ የኃጥእ ለዘይምህል ወለዘሂ ይፈርህ መሐላ።

3 ዝንቱ ለኵሉ ተገብረ መትሕተ ፀሓይ እስመ ውእቱ ፩ድድቁ ለኵሉ ወልቦሙ ለውሉደ ሰብእ ትፌጽም እከየ ወሁከተ ልቦሙ ሕይወቶሙ ወእምድኅሬሆሙ ኀበ ምውታን።

4 እስመ መኑ ውእቱ ዘይሳተፍ ምስለ ኵሉ ሕያዋን በተስፋ ከልብ ሕያው ውእቱ ይኄይስ እምአንበሳ ምውት።

5 እስመ ሕያዋን የአምሩ ከመ ይመውቱ ወምውታንሰ ኢየአምሩ ወኢምንትኒ ወአልቦሙ እንከ ዓስብ።

6 እስመ ተረስዓ ዝክሮሙ ወፍቅሮሙ ወጽልዖሙኒ ወቅንዓቶሙኒ ናሁ ተሐጒለ ወመክፈልት አልቦሙ እንከ ውስተ ዓለም በኵሉ ዘተገብረ መትሕተ ፀሐይ።

7 ነዓ ብላዕ በፍሥሐ ኅብስተከ ወስተይ በልብ ኄር ወይነከ እስመ ሠምረ እግዚአብሔር ምግባሪከ።

8 በኵሉ ጊዜ ይኩን አልባሲከ ንጹሐ ወቅብዕ እምርእስከ ኢይርሐቅ።

9 ወርኢ ሕይወተ ምስለ ብእሲት እንተ አፍቀርከ ኵሎ መዋዕለ ሕይወትከ እለ ተውህባከ እምታሕተ ፀሐይ ኵሎ መዋዕለ ሕይወትከ እለ ኮና ለከ እስመ ውእቱ መክፈልትከ በሕይወትከ።

10 ወበሥራሕከ ዘትሠርሕ መትሕተ ፀሐይ ኵሎ ዘትክል እዴከ ለገቢር መጠነ ኃይልከ ግበር እስመ አልቦ ግብር ወሕሊና ወጥበብ ወአእምሮ ውስተ ገሃነም ኀበ ተሐውር አንተ ህየ።

11 ተመየጥኩ ወርኢከ መትሕተ ፀሐይ ከመ አኮ ለቀሊለን ረዊጽ ወአኮ ለጽኑዓን ቀትል አኮ ለጠቢባን እክል ወአኮ ለማእምራን ብዕል ወአኮ ለእለ ይሌብዉ ጸጋ እስመ ጊዜ (ወድ)ድቅ ይዳደቆሙ ለኵሎሙ።

12 እስመ ኢየአምር ጊዜሁ ከመ ዓሣት እለ ይሠገሩ በመርበብት እኩይ ወከመ አዕዋፍ ዘይትአኀዙ በመሥገርት ወከማሆሙ ይሠገሩ ውሉደ ሰብእ በጊዜ እከይ ሶበ ይወድቅ ዲቤሆሙ ግብተ።

13 ወናሁ ዘንተኒ ርኢኩ ጥበበ መትሕተ ፀሐይ።

14 ወዓባይ ይእቲ በኀቤየ ሀገር ንስቲት ወሰብእ እለ ውስቴታ ኅዳጣን ወእመ መጽአ ላዕሌሃ ንጉሥ ዓቢይ ወዓገታ ወየሐንጽ ላዕሌሃ ጥቅመ ዓቢየ።

15 ወረከበ በውስቴታ ነዳየ ወጠቢበ ወያድኅን ሀገረ ውእቱ ነዳይ በጥበቡ ወአልቦ ዘተዘከሮ ሰብእ ኅቡረ ለውእቱ ብእሲ።

16 ወእቤ አነ ትኄይስ ጥበብ እምኃይል ወጥበቡ ለነዳይ እንተ ትትሜነን ወነገሮ ኢኮነ እለ ይሰምዑ ወለነገረ ጠበብት በዕረፍት ይሰምዕዎ።

17 እምነ ጽራሆሙ ለእለ ይኴንኑ በዕበድ።

18 ትኄይስ ጥበብ እምንዋየ ሐቅል እንዘ የኃጥእ ፩የኃጒል በረከተ ብዙኃ።

**ምዕራፍ ፲**

1 ጽንጽንያ ከልብ ምውት ያማስን አፈወ ቅብዕ ጥዑመ ትከብር ንስቲት ጥበብ እምነ ክብር ዓቢይ በዕበድ።

2 ልቡ ለጠቢብ ውስተ የማኑ ወልቡ ለአብድ ውስተ ፀጋሙ።

3 ወሶበ የሐውር አብድ በፍኖተ ልቡ የሐፅፆ አእምሮ ወዘሂ ይሄሊ ኵሎ አብድ ውእቱ።

4 እስመ መንፈሱ ለዘይሤለጥ ዓርገ ላዕሌከ መካነከ ኢትኅድግ እስመ ፈውስ ያኃድግ ኃጣውአ ዓበይተ።

5 ቦ እኩይ ዘርኢኩ መትሕተ ፀሐይ {..}።

6 (ከ)መ ዘበኢያእምሮ መጽአ እምቅድመ መኰንን ተውህበ አብድ ለሉዓሌ {.} ዓቢይ ወአብዕልት መትሕተ ይነብሩ።

7 ርኢኩ አግብርተ ዲበ አፍራስ ወመኳንንት እንዘ የሐውሩ ከመ አግብርት ውስተ ምድር።

8 ዘይከሪ ግበ ለቢጹ ውስቴቱ ይወድቅ ወዘይነሥት ፀቈነ ይነስኮ አርዌ ምድር ዘያስተፋልስ አዕባነ የሐምም ቦሙ።

9 ወዘይሴጽር ዕፀወ ይትመነደብ ቦሙ።

10 እስመ ተመልሐ ሐፂኑ ወውእቱሂ ገጸ አስተወላወለ ወኃይል ታሔይል ወፍድፍናሁ ለጽኑዕ ጥበብ።

11 እመ ነሰኮ አርዌ ምድር ወኢፈወሶ ረቃዪ አልቦ ዘይበቊዕ ዘይረቂ።

12 ንባበ አፉሁ ለጠቢብ ሞገሱ ወከናፍሪሁ ለአብድ ያሠጥማሁ።

13 ቀዳሚ ንባበ አፉሁ ዕበድ ወደኃሪታሁ ጸዋግ።

14 አብድ ያበዝኅ ነገረ ኢየአምር ብእሲ ምንት ዘኮነ ወምንተ ዘይከውን እስመ እምድኅሬሁ መኑ ይዜንዎ።

15 ፃማሁ ለአብድ የሐምም እስመ ኢየአምር ሐዊረ ውስተ ሀገር።

16 አሌ ለኪ ሀገር እንተ ንጉሥኪ ወሬዛ ወመኳንንትኪ በነግህ ይበልዑ።

17 ብፅዕት አንቲ ምድር እንተ ንጉሥኪ ወልደ አግዓዚ ወመኳንንትኪ በጊዜ ይበልዑ በኃይል ወኢይትኃፈሩ በሐኬት።

18 ወበፅርዓተ ዕደው ያወፅሕ ቤት።

19 ለሰሐቅ ይሬስይዎ ኅብስተ ወወይን ያስተፌሥሕ ሕያዋነ ወለወርቅ ይትኤዘዝ ኵሉ ኅቡረ።

20 ወአንተኒ በሕሊናከ ንጉሠ ኢትርግም ወበውሣጤ ቤትከ ብዑላነ ኢትርግም እስመ ዖፈ ሰማይ ያወፅእ ቃለከ ወዘቦ ክንፍ ይዜኑ ንባበከ።

**ምዕራፍ ፲፩**

1 ፈኑ ኅብስተከ ውስተ ገጸ ማይ እስመ በብዙኅ መዋዕል ትረክቦ።

2 ሀብ መክፈልተከ ለ፯ወ፰ እስመ ኢተአምር ዘይከውን እኩየ ውስተ ምድር።

3 እመ መልዓ ደመና ዝናመ ይክዑ ውስተ ምድር ወእመ ወድቀ ዕፅ ደቡበ ወእመሂ ሰሜነ ወእደ ወድቀ ዕፅ ህየ ይሄሉ።

4 ዘየዓቅብ ነፋሰ ኢይዘርዕ ወዘይኔጽር ደመናተ ኢየዓፅድ።

5 እስመ አልቦ ዘየአምር ምንት ውእቱ ፍኖተ መንፈስ ከመ አዕጽምት ውስተ ከርሠ ጽንስት ከማሁ ኢተአምር ግብሮ ለእግዚአብሔር መጠነ ገብረ ኵሎ ኅቡረ።

6 በነግህ ዝራእ ዘርአከ ወበምሴትኒ ኢትኅድግ እዴከ እስመ ኢተአምር አይ ይከውን እምዝ ወእምዝ ወእመ ክልኤሆሙሰ ኅቡረ ሠናይ።

7 ጥዑም ብርሃን ወሠናይ ለአዕይንት ለርእየ ኅቡረ ፀሐይ።

8 እስመ እመኒ ዓመታተ ብዙኃ ሐይወ ሰብእ ወበኵሎን ይትፌሣሕ ወኢይዜከር መዋዕለ ጽልመት ከመ ብዙኃተ ይከውና ኵሉ ዘይመጽእ ከንቱ ተፈሣሕ ብእሲ በውርዙትከ።

9 ወትሤኒ ልብከ በውርዙትከ ወሑር በፍኖተ ልብከ ዘበንጽሕ ወኢበርእየ ዓይንከ ወአእምር ከመ በእንተዝ ኵሉ ያቀርበከ እግዚአብሔር ለኵነኔ።

10 አርኅቅ መዓተ እምልብከ ወአግኅሥ እከየ እምሥጋከ እስመ ውርዙት ወጸሊመ ሥዕርት ወኢየአምሮ ከንቱ ውእቱ።

**ምዕራፍ ፲፪**

1 ተዘከሮ ለፈጣሪከ በመዋዕለ ውርዙትከ ዘእንበለ ይምጻእ መዋዕል እኩይ ወይብጽሐ ዓመታት ቦ ዕለተ ት(ብ)ል ኢኮነኒ ቦቶን ፈቃድየ።

2 ዘእንበለ ይጽለም ፀሐይ ወብርሃነ ወርኅ ወከዋክብት ወዘእበለ ይትመየጡ ደመናት ድኅረ ዝናማት።

3 አመ ዕለተ ያንቀለቅሉ ዓቃብያነ ቤት ወይትአለው ሰብእ ኀየልት ወተጸርዓ እለ የሐርጻ እስመ ድኩማት እማንቱ ወይጸልማ እለ ይሬእያ በፀዳል።

4 ወየዓፅወ ኆኅተ በውስተ ምሥያጣት በድውይ ቃል እንተ ተሐርፅ ወትትነሣእ በቃለ ዖፍ ወየኃሥራ ኵሎን አዋልደ ማኅሌት።

5 እስመ እመልዕልት ይሬእዩ ወድንጋፄ ውስተ ፍኖት ወይጸጊ ከርካዕ ወይገዝፍ አንበጣ ወይትፈረዘዝ ቊልሕ አመ ሖረ ብእሲ ውስተ ቤተ ዓለሙ ወዖዱ ጽጐ እለ ይላህው።

6 እንበለ ይትገፍታዕ ኅብሩ ለብሩር ወይ(ትቀጠ)ቀጥ አስተርእዮቱ ለወርቅ ወይትቀጠቀጥ መስብክት ውስተ ዓዘቅት።

7 ወሐልቃ አዕይንት እለ ያንቀዓድዋ እመስኮት ወይትዓፀዋ አናቅጸ መራኅብት በእንተ ድንጋፄ ቃላት እለ ይኬልሑ ይትነሥኡ እምቃለ ጸላኢ።

8 ወይሌ ላዕለ ኵሉ ደቂቀ አዳም ወይሬእዩ ኀበ ላዕሉ ወይከውን ፍርሃት ውስተ ፍናዋት ወያስተርኢ እሳት ጊዜ ይፈቅድ ተልዕሎተ።

9 ወይደምፅ ሰቆቃው በውስተ መራኅብት እምቅድመ ይትወለጥ ኅብረ ብሩር ወይማስን ስነ ወርቅ ወያንኰረኵር መንኰራኵር ለኢያንኰርኵሮ ውስተ ዓዘቅት።

10 ወይገብእ መሬት ውስተ ምድር ከመ ሀሎ ወመንፈስ ይገብእ ኀበ እግዚአብሔር ዘወሀቦ ወይሁብ አውሥኦ በእንተ ኵሉ ዘገብረ አመ ነበረ በሥጋ እመሂ ኮነ ሠናየ አው እኩየ።

11 ከንቱ ከንቱ ይቤ መክብብ ኵሉ ከንቱ።

12 ወፈድፋደ እስመ ኮነ መክብብ ጠቢበ እስመ ይሜህር አእምሮ ኵሎ ሰብአ ወይፈትን {…} ሠርጐ ምስል ብዙኃ።

13 ኃሠሠ መክብብ ከመ ይርከብ ነገረ ፈቃዱ ወጸሐፈ ርትዓ ወነበበ ጽድቀ።

14 ነገረ ጠቢባን ከመ መድጐፀ ላህም ወከመ ቅትራት ርሱን እለ እምኀበ ትምሕርት ተውህቡ እም፩ኖላዊ።

15 ወፈድፋደ{.} እምውስቴቶሙ ወልድየ ኢትግበር መጻሕፍተ ብዙኃ ዘአልቦ ፍጻሜ ወብዙኅ ትምህርት ፃማ ለሥጋ።

16 ንባበ ኵሉ ነገር ስማዕ ወእግዚአብሔር ፍራህ ወትእዛዛቲሁ ዕቀብ እስመ ዘውእቱ ኵሉ ብእሲ።

17 እስመ ኵሎ ፍጥረተ ያቀርብ እግዚአብሔር ለኵነኔ ኵሎ ዘያስተርኢ ወዘኢያስተርኢ እመሂ ሠናየ ወእመሂ እኩየ።

ተፈጸመ ቃለ መክብብ፡፡